КъыхэжаныкIахэр ягъэпажэ
КъБР-м ЩэнхабзэмкIэ и фондым, хабзэ дахэ хъуауэ, республикэм и гъуазджэмрэ щэнхабзэмрэ хэлъхьэныгъэфI хуэзыщIа лэжьакIуэ нэхъыфIхэр щагъэлъапIэ. Апхуэдэу абы щатыжащ балъкъэр артист Рахаев Таубий и фэеплъу ягъэува стипендиер.
«ТворчествэмкIэ международнэ академием и академик» цIэ лъапIэр тхакIуэ Опрышкэ Олег къызэрыфIащамкIэ тхылъыр Вэрокъуэ Владимир иретыж.
Фондым и унафэщI Вэрокъуэ Владимир зэрыжиIамкIэ, стипендиер зытыр балъкъэр драмтеатрым и актер цIэрыIуэу щыта Рахаев Таубий и къуэрылъху, Москва щылажьэ хьэрычэтыщIэ Османов Эльдарщ. ЩIалэр Урысейм щыIэ щхьэкIэ, и хэку цIыкIур зыщигъэгъупщэркъым. Псалъэм папщIэ, и мылъкукIэ Шэрэдж районым мэжджыт, ЩэнхабзэмкIэ унэ щригъэухуащ, интернатым щыIэ цIыкIухэм къадоIэпыкъу.
Стипендие зратхэр я ныбжькIи IэщIагъэкIи зэхуэдэкъым. Абы къызэщIеубыдэ актерхэр, артистхэр, симфоническэ оркестрым хэтхэр, щIэныгъэлIхэр, нэгъуэщIхэри. Рахаевым и фэеплъ стипендиер мы гъэм хуагъэфэщащ «Кабардино-Балкарская правда» газетым и редактор нэхъыщхьэ Болэт Арсен, тхакIуэ Опрышкэ Олег, КъБР-м щэнхабзэмкIэ и министрым и къуэдзэ Карчаевэ Iэминат сымэ.
«ТворчествэмкIэ международнэ академием и академик» цIэ лъапIэр тхакIуэ Опрышкэ Олег къызэрыфIащамкIэ тхылъыр Вэрокъуэ Владимир абы иритыжащ. Апхуэдэуи «Минги-Тау» журналым и редактор нэхъыщхьэм и къалэнхэр зыгъэзащIэ Додуев Аскэр Вэрокъуэ Владимир иритыжащ Лермонтов Михаил и цIэкIэ щыIэ Урысей комитетым къыбгъэдэкI бгъэхэIу медалыр, политикэ лэжьакIуэ цIэрыIуэ КIуэкIуэ Валерэ къызэралъхурэ илъэс 70 щрикъум и щIыхькIэ ягъэувар.
Гулъытэ зыхуащIахэм я псалъэм къыхагъэщащ я лэжьыгъэм и пщIэр къызэралъытар гуапэ зэращыхъуар, дяпэкIи яхузэфIэкI зэращIэнур.
ТЕКIУЖЬ Заретэ.
